കേന്ദ്രമന്ത്രി നാരായണ് റാണെയെ പോലീസ് കസ്റ്റഡിയില് എടുത്തു മുംബൈ: കേന്ദ്രമന്ത്രി നാരായണ് റാണെയെ കസ്റ്റഡിയില് എടുത്ത് പോലീസ്. സ്വാതന്ത്ര്യദിന പ്രസംഗത്തിന്റെ പേരില് മഹാരാഷ്ട്ര മുഖ്യമന്ത്രി ഉദ്ധവ് താക്കറെയ്ക്കെതിരെ നടത്തിയ വിവാദ പരാമര്ശത്തെ തുടര്ന്നാണ് നടപടി. സ്വാതന്ത്ര്യം കിട്ടിയ വര്ഷം ഏതാണെന്നറിയാത്ത താക്കറെയെ അടിച്ചേനെയെന്നായിരുന്നു റാണെയുടെ വിവാദമായ പരാമര്ശം. ഇതിനെതിരെ പോലീസ് എഫ്.ഐ.ആര് രജിസ്റ്റര് ചെയ്തിരുന്നു. സ്വാതന്ത്ര്യം കിട്ടിയ വര്ഷം ഏതാണെന്ന് മുഖ്യമന്ത്രിക്കറിയാത്തത് ലജ്ജാകരമാണ്. ഓഗസ്റ്റ് 15ന് സംസ്ഥാനത്തെ ജനങ്ങളെ അഭിസംബോധന ചെയ്യവെ സ്വാതന്ത്ര്യം കിട്ടിയ വര്ഷത്തെക്കുറിച്ച് അന്വേഷിക്കാന് അദ്ദേഹം പിന്നിലേക്ക് നോക്കി. ഞാന് അവിടെ ഉണ്ടായിരുന്നെങ്കില് അദ്ദേഹത്തെ അടിച്ചേനെ, എന്നായിരുന്നു കേന്ദ്രമന്ത്രി പറഞ്ഞത്. റാണെയുടെ പരാമര്ശത്തിനു പിന്നാലെ രൂക്ഷ വിമര്ശനവുമായി ശിവസേന രംഗത്തെത്തി. റാണെയ്ക്ക് മാനസിക സന്തുലിതാവസ്ഥ നഷ്ടപ്പെട്ടുവെന്ന് ശിവസേനയുടെ രത്നഗിരിസിന്ധുദുര്ഗ് എംപി വിനായക് റാവത്ത് പറഞ്ഞു. തിങ്കളാഴ്ച റായ്ഗഡ് ജില്ലയില് നടന്ന ജന് ആശീര്വാദ് യാത്രയ്ക്കിടെയായിരുന്നു റാണെയുടെ പരാമര്ശം.